Шарл Бодлер
Фантастична гравюра

Превод от френски: Пенчо Симов, 1978

chitanka.info

На тоя скелет гол украса друга няма

освен корона — тъй гротескна и голяма,

че спомня карнавал, макар с мъртвешки цвят.

Без шпори, без камшик, подтиква кон, облят

във пяна, в пот — и той видение зловещо,

като епилептик, подгонен в бяг от нещо.

Потъват двама тъй в простора без предел,

в безкрайността летят към непонятна цел.

Ездачът меч върти и конят в бяс връхлита

безименни тълпи със своите копита.

Ездачът — сякаш крал обхожда своя град —

препуска, без да спре, из гробищния хлад,

където вечно спят в количества безмерни

народите от дни антични и модерни.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.